CELEX: 32020Q0722(02)
Language: lv
Date: 2020-03-26 00:00:00
Title: Kopuzņēmuma Shift2rail Valdes Lēmums NR. 1/2020 (2020. gada 26. marts), ar ko nosaka iekšējos noteikumus attiecībā uz datu subjektu noteiktu tiesību ierobežojumiem saistībā ar personas datu apstrādi KU S2R darbības ietvaros

22.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 236/7
               
            
         KOPUZŅĒMUMA SHIFT2RAIL VALDES LĒMUMS NR. 1/2020
         (2020. gada 26. marts),
         ar ko nosaka iekšējos noteikumus attiecībā uz datu subjektu noteiktu tiesību ierobežojumiem saistībā ar personas datu apstrādi KU S2R darbības ietvaros
         KOPUZŅĒMUMA SHIFT2RAIL (turpmāk tekstā – KU S2R) VALDE,
         ņemot vērā Līgumu par Eiropas Savienības darbību (1),
         ņemot vērā Eiropas Parlamenta un Padomes Regulu (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (2), un jo īpaši tās 25. pantu,
         ņemot vērā Padomes Regulu (ES) Nr. 642/2014 (2014. gada 16. jūnijs), ar ko izveido kopuzņēmumu Shift2Rail (3), un jo īpaši šai regulai pievienoto statūtu 8. pantu,
         ņemot vērā Eiropas Datu aizsardzības uzraudzītāja pamatnostādnes par jaunās regulas 25. pantu un iekšējiem noteikumiem,
         pēc apspriešanās ar EDAU 2019. gada 12. novembrī saskaņā ar Regulas (ES) 2018/1725 41. panta 2. punktu,
         ņemot vērā Eiropas Datu aizsardzības uzraudzītāja (“EDAU”) 2019. gada 18. decembra ieteikumus,
         pēc apspriešanās ar KU S2R Personāla komiteju,
         tā kā:
         
                     (1)
                  
                  
                     Datu subjektu tiesību ierobežojumi paredzēti tikai tajos tiesību aktos, kas pieņemti, pamatojoties uz līgumiem. Ja šos ierobežojumus nevar pamatot ar tiesību aktiem, kas pieņemti, pamatojoties uz līgumiem, Regulā (ES) 2018/1725 paredzēts, ka jautājumos, kas saistīti ar KU S2R darbību, ierobežojumus var paredzēt iekšējos noteikumos, tostarp tā noteikumos par ierobežojuma nepieciešamības un samērīguma novērtējumu.
                  
               
                     (2)
                  
                  
                     Saskaņā ar Regulas (ES) 2018/1725 25. panta 1. punktu ierobežojumi šīs regulas 14.–22., 35. un 36. panta, kā arī 4. panta piemērošanai, ciktāl tā noteikumi atbilst tiesībām un pienākumiem, kas paredzēti 14.–22. pantā, būtu jānosaka, pamatojoties uz KU S2R pieņemtiem iekšējiem noteikumiem.
                  
               
                     (3)
                  
                  
                     Savas administratīvās darbības ietvaros KU S2R var veikt administratīvas izmeklēšanas, izskatīt disciplinārlietas, veikt provizoriskas darbības saistībā ar iespējamiem pārkāpumiem, par kuriem ziņots OLAF, izskatīt trauksmes celšanas gadījumus, veikt (oficiālas un neoficiālas) procedūras aizskaršanas novēršanai, izskatīt iekšējas un ārējas sūdzības, veikt iekšējas revīzijas, datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu, un veikt iekšējas (IT) drošības izmeklēšanas.
                  
               
                     (4)
                  
                  
                     
                        KU S2R apstrādā vairākas personas datu kategorijas, piemēram, identifikācijas datus, kontaktinformāciju, profesionālos datus, administratīvos datus, datus, kas saņemti no konkrētiem avotiem, elektronisko sakaru un datu plūsmas datus, un datus, kas būtiski lietai (piemēram, argumentāciju, uzvedības datus, novērtējumus, snieguma un rīcības datus un datus, kas saistīti vai izvirzīti saistībā ar procedūras vai darbības priekšmetu) (4).
                  
               
                     (5)
                  
                  
                     
                        KU S2R, ko pārstāv izpilddirektors, darbojas kā datu pārzinis.
                  
               
                     (6)
                  
                  
                     Personas dati tiek glabāti drošā elektroniskā vidē vai papīra formātā, tādējādi novēršot nelikumīgu piekļuvi datiem vai to nosūtīšanu personām, kurām nav piekļuves tiesību. Apstrādātie personas dati netiek glabāti ilgāk nekā nepieciešams un atbilstoši nolūkiem, kādiem dati tiek apstrādāti, laika posmā, kas norādīts datu aizsardzības paziņojumos, privātuma paziņojumos vai KU S2R dokumentos.
                  
               
                     (7)
                  
                  
                     Iekšējie noteikumi būtu jāpiemēro visām KU S2R īstenotajām apstrādes darbībām, veicot administratīvas izmeklēšanas, izskatot disciplinārlietas, veicot provizoriskas darbības saistībā ar iespējamiem pārkāpumiem, par kuriem ziņots OLAF, izskatot trauksmes celšanas gadījumus, veicot (oficiālas un neoficiālas) procedūras aizskaršanas novēršanai, izskatot iekšējas un ārējas sūdzības, veicot iekšējas revīzijas, datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu, veicot (IT) drošības izmeklēšanas iekšēji vai ar ārēju iesaisti (piemēram, CERT-EU).
                  
               
                     (8)
                  
                  
                     Tie būtu jāpiemēro apstrādes darbībām, ko veic pirms iepriekš minēto procedūru uzsākšanas, šo procedūru laikā un šo procedūru rezultātu pārraudzības gaitā. Tam būtu jāattiecas arī uz palīdzību un sadarbību, ko KU S2R ārpus administratīvās izmeklēšanas sniedz valstu iestādēm un starptautiskajām organizācijām.
                  
               
                     (9)
                  
                  
                     Gadījumos, kad piemēro šos iekšējos noteikumus, KU S2R jāsniedz pamatojums, kādēļ ierobežojumi ir obligāti nepieciešami un samērīgi demokrātiskā sabiedrībā, kā arī jāievēro pamattiesību un pamatbrīvību būtība.
                  
               
                     (10)
                  
                  
                     Šajā saistībā KU S2R, ciktāl iespējams, iepriekš minēto procedūru gaitā ir pienākums ievērot datu subjektu pamattiesības, jo īpaši tās, kas attiecas uz tiesībām sniegt informāciju, piekļūt datiem un labot tos, tiesībām uz dzēšanu, apstrādes ierobežošanu, datu subjekta tiesībām uz informēšanu par personas datu aizsardzības pārkāpumu un saziņas konfidencialitāti, kā noteikts Regulā (ES) 2018/1725.
                  
               
                     (11)
                  
                  
                     Tomēr KU S2R var būt pienākums ierobežot datu subjektam sniedzamo informāciju un citas datu subjekta tiesības, lai aizsargātu citu valsts iestāžu veiktās izmeklēšanas un procedūras, bet jo īpaši savas izmeklēšanas, kā arī citu ar izmeklēšanu vai citām procedūrām saistīto personu tiesības.
                  
               
                     (12)
                  
                  
                     Ja KU S2R uzskata, ka ir jāpiemēro ierobežojums, tam ir jāapsver datu subjekta tiesību un brīvību apdraudējuma risks, jo īpaši risks attiecībā uz citu datu subjektu tiesībām un brīvībām, un risks, ka KU S2R izmeklēšanas vai procedūru sekas tiek atceltas, piemēram, iznīcinot pierādījumus. Riski datu subjekta tiesībām un brīvībām galvenokārt, bet ne tikai, attiecas uz reputācijas riskiem un tiesībām uz aizstāvību, kā arī tiesībām tikt uzklausītam.
                  
               
                     (13)
                  
                  
                     Tādējādi KU S2R ir tiesīgs ierobežot informāciju nolūkā aizsargāt izmeklēšanu un citu datu subjektu pamattiesības un pamatbrīvības.
                  
               
                     (14)
                  
                  
                     
                        KU S2R būtu periodiski jāuzrauga, vai nosacījumi, kas pamato ierobežojumu, joprojām attiecas, un jāatceļ ierobežojumi, ciktāl tie vairs nav piemērojami.
                  
               
                     (15)
                  
                  
                     Pārzinim būtu jāinformē datu aizsardzības speciālists atlikšanas brīdī un pārskatīšanas laikā.
                  
               IR PIEŅĒMUSI ŠO LĒMUMU.
         
            1. pants
            Priekšmets un darbības joma
            
               1.   Ar šo lēmumu paredz noteikumus, kas attiecas uz nosacījumiem, saskaņā ar kuriem KU S2R atbilstīgi 2. punktā izklāstītajām tā procedūrām var ierobežot Regulas 14.–21., 35. un 36. pantā, kā arī 4. pantā noteikto tiesību piemērošanu, ievērojot 25. pantu Regulā (ES) 2018/1725.
            
            
               2.   KU S2R administratīvās darbības ietvaros šo lēmumu piemēro programmu biroja veiktajām personas datu apstrādes darbībām šādos nolūkos: veicot administratīvas izmeklēšanas, izskatot disciplinārlietas, veicot provizoriskas darbības saistībā ar iespējamiem pārkāpumiem, par ko ziņots OLAF, izskatot trauksmes celšanas gadījumus, veicot (oficiālas un neoficiālas) procedūras aizskaršanas novēršanai, izskatot iekšējas un ārējas sūdzības, veicot iekšējas revīzijas, datu aizsardzības speciālistam veicot izmeklēšanas saskaņā ar Regulas (ES) 2018/1725 45. panta 2. punktu, un (IT) drošības izmeklēšanas, ko veic iekšēji vai ar ārēju iesaisti (piemēram, CERT-EU).
            
            
               3.   Attiecīgās datu kategorijas ietver identifikācijas datus, kontaktinformāciju, profesionālos datus, administratīvos datus, datus, kas saņemti no konkrētiem avotiem, elektronisko sakaru un datu plūsmas datus, un datus, kas būtiski lietai, piemēram, argumentāciju, uzvedības datus, novērtējumus, snieguma un rīcības datus un datus, kas saistīti vai izvirzīti saistībā ar procedūras vai darbības priekšmetu.
            
            
               4.   Kad KU S2R pilda savus pienākumus saistībā ar datu subjekta tiesībām, kā noteikts Regulā (ES) 2018/1725, tas apsver, vai ir piemērojams kāds no minētajā regulā paredzētajiem izņēmumiem.
            
         
         
            2. pants
            Pārziņa noteikšana
            Apstrādes darbību pārzinis ir KU S2R, ko pārstāv tā izpilddirektors.
         
         
            3. pants
            Aizsardzības pasākumu noteikšana
            
               1.   KU S2R ievieš šādus aizsardzības pasākumus, kuru mērķis ir novērst personas datu ļaunprātīgu izmantošanu vai nelikumīgu piekļuvi vai pārsūtīšanu:
               
                           a)
                        
                        
                           papīra dokumentus glabā drošos skapjos, un tiem var piekļūt tikai pilnvaroti darbinieki;
                        
                     
                           b)
                        
                        
                           visus elektroniskos datus glabā drošā IT lietojumprogrammā atbilstoši KU S2R drošības standartiem, kā arī īpašās elektroniskās mapēs, kas pieejamas tikai pilnvarotam personālam. Attiecīgus piekļuves līmeņus piešķir individuāli;
                        
                     
                           c)
                        
                        
                           datu bāzei jābūt aizsargātai ar paroli, izmantojot vienu pierakstīšanās sistēmu, un tā ir automātiski savienota ar lietotāja ID un paroli, tostarp attiecīgos gadījumos izmantojot “pseidonimizāciju” un/vai “šifrēšanu”. Lietotāju aizstāšana ir stingri aizliegta. E-ierakstus glabā drošā vidē, lai nodrošinātu tajos esošo datu konfidencialitāti un privātumu;
                        
                     
                           d)
                        
                        
                           visām personām, kurām ir piekļuve datiem, ir pienākums ievērot konfidencialitāti.
                        
                     
            
               2.   Saskaņā ar 6. panta 3. punktu 1. punktā minētie aizsardzības pasākumi būtu periodiski jāpārskata.
            
            
               3.   Personas datu saglabāšanas periods, kas minēts 1. panta 3. punktā, ir norādīts attiecīgajos datu aizsardzības paziņojumos, privātuma paziņojumos vai ierakstos, kas minēti 7. panta 1. punktā. Glabāšanas periods jebkurā gadījumā nav ilgāks par nepieciešamo un ir atbilstošs nolūkiem, kādiem datus apstrādā (5).
            
         
         
            4. pants
            Ierobežojumu pamats
            
               1.   KU S2R jebkādus ierobežojumus piemēro tikai, lai nodrošinātu:
               
                           a)
                        
                        
                           dalībvalstu valsts drošību un sabiedrisko drošību vai aizsardzību;
                        
                     
                           b)
                        
                        
                           noziedzīgu nodarījumu novēršanu, izmeklēšanu un saukšanu pie atbildības par tiem, tostarp lai pasargātu no draudiem sabiedriskajai drošībai un tos novērstu;
                        
                     
                           c)
                        
                        
                           citus svarīgus Savienības vai dalībvalsts vispārējo sabiedrības interešu mērķus, jo īpaši Savienības kopējās ārpolitikas un drošības politikas mērķus vai Savienībai vai dalībvalstij svarīgas ekonomiskās vai finanšu intereses, tostarp monetāros, budžeta un nodokļu jautājumus, sabiedrības veselību un sociālo nodrošinājumu;
                        
                     
                           d)
                        
                        
                           Savienības iestāžu un struktūru, ieskaitot to elektronisko sakaru tīklus, iekšējo drošību;
                        
                     
                           e)
                        
                        
                           reglamentētu profesiju ētikas kodeksu pārkāpumu novēršanu, izmeklēšanu, atklāšanu un saukšanu pie atbildības par tiem;
                        
                     
                           f)
                        
                        
                           uzraudzības, pārbaudes vai regulatīvo funkciju, kas – pat ja tikai epizodiski – ir saistīta ar oficiālu pilnvaru īstenošanu a) līdz c) apakšpunktā minētajos gadījumos;
                        
                     
                           g)
                        
                        
                           datu subjektu vai citu personu tiesību un brīvību aizsardzību;
                        
                     
                           h)
                        
                        
                           civilprasību izpildi.
                        
                     
            
               2.   Konkrēti piemērojot 1. punktā aprakstītos mērķus, KU S2R var piemērot ierobežojumus šādos apstākļos:
               
                           a)
                        
                        
                           attiecībā uz personas datiem, ar kuriem apmainās ar Komisijas dienestiem vai citām Savienības iestādēm, struktūrām, aģentūrām un birojiem;
                           
                                       —
                                    
                                    
                                       ja Komisijas dienesti vai citas ES iestādes, struktūras, aģentūras un biroji ir tiesīgi ierobežot uzskaitīto tiesību īstenošanu, pamatojoties uz citiem Regulas (ES) 2018/1725 25. pantā minētajiem tiesību aktiem, vai saskaņā ar minētās regulas IX nodaļu vai citu ES iestāžu, struktūru, aģentūru un biroju dibināšanas aktiem,
                                    
                                 
                                       —
                                    
                                    
                                       ja, KU S2R nepiemērojot līdzvērtīgu ierobežojumu attiecībā uz tiem pašiem personas datiem, tiktu apdraudēts šāda Komisijas dienesta, Savienības iestādes, struktūras vai aģentūras piemērotā ierobežojuma mērķis.
                                    
                                 
                     
                           b)
                        
                        
                           attiecībā uz personas datiem, ar kuriem apmainās ar dalībvalstu kompetentajām iestādēm;
                           
                                       —
                                    
                                    
                                       ja šādas dalībvalstu kompetentās iestādes ir tiesīgas ierobežot uzskaitīto tiesību īstenošanu, pamatojoties uz aktiem, kas minēti Eiropas Parlamenta un Padomes Regulas (ES) 2016/679 (6) 23. pantā, vai saskaņā ar valsts noteikumiem, ar kuriem transponēts Eiropas Parlamenta un Padomes Direktīvas (ES) 2016/680 (7) 13. panta 3. punkts, 15. panta 3. punkts vai 16. panta 3. punkts,
                                    
                                 
                                       —
                                    
                                    
                                       ja, KU S2R nepiemērojot līdzvērtīgu ierobežojumu attiecībā uz tiem pašiem personas datiem, tiktu apdraudēts šādas kompetentās iestādes piemērotā ierobežojuma mērķis.
                                    
                                 
                     
                           c)
                        
                        
                           attiecībā uz personas datiem, ar kuriem apmainās ar trešām valstīm vai starptautiskām organizācijām, ja ir nepārprotami pierādījumi tam, ka šo tiesību un pienākumu īstenošana varētu apdraudēt KU S2R sadarbību ar trešām valstīm vai starptautiskām organizācijām, pildot tā uzdevumus.
                        
                     Pirms ierobežojumu piemērošanas pirmās daļas a) un b) apakšpunktā minētajos gadījumos KU S2R apspriežas ar attiecīgajiem Komisijas dienestiem, Savienības iestādēm, struktūrām, aģentūrām, birojiem vai dalībvalstu kompetentajām iestādēm, ja vien KU S2R nav skaidrs, ka ierobežojuma piemērošana ir paredzēta kādā no šajos apakšpunktos minētajiem aktiem.
            
         
         
            5. pants
            Datu subjektu ierobežojumi un tiesības
            
               1.   Atbilstīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot šādas tiesības 1. panta 2. punktā un šī panta 2. punktā uzskaitīto apstrādes darbību kontekstā, ja tas ir nepieciešams un samērīgi:
               
                           a)
                        
                        
                           tiesības uz informāciju;
                        
                     
                           b)
                        
                        
                           piekļuves tiesības;
                        
                     
                           c)
                        
                        
                           tiesības uz labošanu, dzēšanu un apstrādes ierobežošanu;
                        
                     
                           d)
                        
                        
                           tiesības tikt informētam par personas datu aizsardzības pārkāpumu;
                        
                     
                           e)
                        
                        
                           tiesības uz elektronisko sakaru konfidencialitāti.
                        
                     
            
               2.   Atbilstīgi pamatotos gadījumos un, lai aizsargātu 4. panta 1. punktā minētos nolūkus, pārzinis var piemērot ierobežojumus saistībā ar šādām apstrādes darbībām, kas minētas 1. panta 2. punktā:
               
                           a)
                        
                        
                           veicot administratīvu izmeklēšanu un izskatot disciplinārlietas;
                        
                     
                           b)
                        
                        
                           veicot provizoriskas darbības saistībā ar iespējamiem pārkāpumiem, par kuriem ziņots OLAF;
                        
                     
                           c)
                        
                        
                           izskatot trauksmes celšanas procedūras;
                        
                     
                           d)
                        
                        
                           izskatot (oficiālas un neoficiālas) procedūras aizskaršanas gadījumos;
                        
                     
                           e)
                        
                        
                           izskatot iekšējas un ārējas sūdzības;
                        
                     
                           f)
                        
                        
                           veicot iekšējas revīzijas;
                        
                     
                           g)
                        
                        
                           datu aizsardzības speciālistam veicot izmeklēšanu saskaņā ar Regulas (ES) 2018/1725 45. panta 2. punktu;
                        
                     
                           h)
                        
                        
                           veicot (IT) drošības izmeklēšanu iekšēji vai ar ārēju iesaisti (piemēram, CERT-EU);
                        
                     
                           i)
                        
                        
                           dotāciju pārvaldības vai iepirkuma procedūras ietvaros pēc uzaicinājumu iesniegt priekšlikumus iesniegšanas vai piedāvājumu iesniegšanas termiņa beigām.
                        
                     
            
               3.   Saistībā ar uzmākšanās gadījumu procedūru 1. punktā minētās tiesības var ierobežot ar tādiem pašiem nosacījumiem, izņemot datu subjekta tiesības tikt informētam par personas datu aizsardzības pārkāpumu, kā minēts 1. punkta d) apakšpunktā.
            
            
               4.   Saistībā ar dotāciju pārvaldību un iepirkuma procedūrām 1. punktā minētās tiesības var ierobežot ar tādiem pašiem nosacījumiem, izņemot tiesības uz labošanu, dzēšanu un apstrādes ierobežošanu, kā minēts 1. punkta c) apakšpunktā.
            
            
               5.   Pienācīgi pamatotos gadījumos un saskaņā ar šajā lēmumā paredzētajiem nosacījumiem pārzinis var ierobežot tiesības uz labošanu, dzēšanu un apstrādes ierobežošanu, izņemot 3. un 4. punktā paredzētajos gadījumos.
            
            
               6.   Ja KU S2R pilnībā vai daļēji ierobežo 1., 3., 4. un 5. punktā minēto tiesību piemērošanu, tas īsteno šā lēmuma 6. un 7. pantā noteiktos pasākumus.
            
            
               7.   Ja datu subjekti saskaņā ar Regulas (ES) 2018/1725 17. pantu pieprasa piekļuvi saviem personas datiem, kas apstrādāti saistībā ar vienu vai vairākiem konkrētiem gadījumiem vai noteiktu apstrādes darbību, KU S2R savu novērtējumu par šo pieprasījumu attiecina tikai uz šādiem personas datiem.
            
         
         
            6. pants
            Ierobežojumu nepieciešamība un samērīgums
            
               1.   Jebkurš ierobežojums, kas balstīts 4. pantā, ir nepieciešams un samērīgs, ņemot vērā riskus, kas apdraud datu subjektu tiesības un brīvības, un ievēro pamattiesību un brīvību būtību demokrātiskā sabiedrībā.
            
            
               2.   Ja tiek apsvērta ierobežojuma piemērošana, jāveic nepieciešamības un samērīguma tests, pamatojoties uz spēkā esošajiem noteikumiem. Pārbaudi veic arī periodiskas pārskatīšanas ietvaros pēc tam, kad ir novērtēts, vai ierobežojuma faktiskie un juridiskie iemesli joprojām ir spēkā. To katrā atsevišķā gadījumā dokumentē, izmantojot iekšēju novērtējuma ziņojumu pārskatatbildības nolūkos.
            
            
               3.   Ierobežojumi ir pagaidu. Tos turpina piemērot tik ilgi, kamēr pastāv to pamatojošie iemesli. Jo īpaši, ja tiek uzskatīts, ka ierobežoto tiesību īstenošana vairs neatcels piemērotā ierobežojuma sekas vai tam nebūs negatīva ietekme uz citu datu subjektu tiesībām vai brīvībām.
               
                  KU S2R pēc attiecīgā ierobežojuma pieņemšanas ik pēc sešiem mēnešiem pārskata tā piemērošanu un to dara arī attiecīgās lietas izpētes, procedūras vai izmeklēšanas noslēgumā. Pēc tam pārzinis reizi sešos mēnešos pārliecinās, vai ir nepieciešams attiecīgo ierobežojumu uzturēt spēkā.
            
            
               4.   Ja KU S2R pilnīgi vai daļēji piemēro ierobežojumus, pamatojoties uz šā lēmuma 4. pantu, tas sagatavo ierakstu par ierobežojuma iemesliem, juridisko pamatojumu saskaņā ar šī panta 1. punktu, tostarp novērtējumu par ierobežojuma nepieciešamību un samērīgumu.
               Ierakstu un attiecīgā gadījumā dokumentus, kuros ietverti attiecīgie faktu un juridiskie elementi, reģistrē. Tos pēc pieprasījuma dara pieejamus Eiropas Datu aizsardzības uzraudzītājam.
            
         
         
            7. pants
            Pienākums informēt
            
               1.   KU S2R datu aizsardzības paziņojumos, privātuma paziņojumos un ierakstos Regulas (ES) 2018/1725 31. panta nozīmē, kas publicēti tās tīmekļa vietnē un/vai iekštīklā, informējot datu subjektus par viņu tiesībām saistībā ar konkrētu procedūru, iekļauj informāciju par šo tiesību iespējamo ierobežošanu. Informācijā ietver tās tiesības, kuras var tikt ierobežotas, iemeslus un iespējamo ierobežojuma ilgumu.
               Neskarot 6. panta 4. punkta noteikumus, KU S2R, ja tas ir samērīgi, bez nepamatotas kavēšanās un rakstveidā informē individuāli arī visus datu subjektus, kas tiek uzskatīti par personām, kuras skar konkrētās apstrādes darbības, par esošiem vai paredzamiem to tiesību ierobežojumiem.
            
            
               2.   Ja KU S2R pilnībā vai daļēji ierobežo 5. pantā izklāstītās tiesības, tas informē attiecīgo datu subjektu par piemēroto ierobežojumu un tā galvenajiem iemesliem, kā arī par iespēju iesniegt sūdzību Eiropas Datu aizsardzības uzraudzītājam vai vērsties Eiropas Savienības Tiesā;
               iepriekš 2. punktā minēto informācijas sniegšanu var atlikt, izlaist vai atteikt, ja tādā veidā tiktu atceltas ierobežojuma sekas saskaņā ar Regulas (ES) 2018/1725 25. panta 8. punktu.
            
         
         
            8. pants
            Datu aizsardzības speciālista veiktā pārskatīšana
            
               1.   KU S2R bez nepamatotas kavēšanās informē KU S2R datu aizsardzības speciālistu (“DAS”) ikreiz, kad pārzinis ierobežo datu subjektu tiesību piemērošanu vai pagarina ierobežojuma darbību saskaņā ar šo lēmumu. Pārzinis nodrošina DAS piekļuvi ierakstam, kas satur ierobežojuma nepieciešamības un samērīguma novērtējumu, un dokumentē ierakstā DAS informēšanas datumu.
            
            
               2.   DAS var rakstveidā pieprasīt pārzinim pārskatīt ierobežojumu piemērošanu. Pārzinis rakstveidā informē DAS par pieprasītās pārskatīšanas iznākumu.
            
            
               3.   DAS tiek iesaistīts visā procedūras gaitā. Pārzinis informē DAS, kad ierobežojums ir atcelts.
            
         
         
            9. pants
            Stāšanās spēkā
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 26. martā
            
               
                  KU S2R valdes vārdā
               
               priekšsēdētājs –
               Henrik HOLOLEI
            
         
         
            (1)  OV C 202, 7.6.2016., 47. lpp.
         
         
            (2)  OV L 295, 21.11.2018., 39. lpp.
         
         
            (3)  OV L 177, 17.6.2014., 9. lpp.
         
         
            (4)  Kopīgu pārziņu gadījumā datus apstrādā atbilstīgi līdzekļiem un nolūkiem, kas noteikti attiecīgajā nolīgumā starp kopīgajiem pārziņiem, kā noteikts Regulas (ES) 2018/1725 28. pantā.
         
            (5)  S2R glabāšanas politikas pamatā ir dokumentu glabāšana Komisijā, ko regulē Kopējais saglabāšanas saraksts (šā regulatīvā dokumenta jaunākā redakcija ir SEC(2019) 900), kurā termiņu tabulas veidā ir noteikti dažādu veidu Komisijas dokumentu glabāšanas termiņi
         
            (6)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
         
            (7)  Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).